แห่ร้องเรียนไม่ได้5พันกว่า1.5หมื่นราย
คลังยัน 14.4 ล้านคน ได้เงิน5พันแน่ เผย 7-8 หมื่นคนส่อชวดเพราะหาบ้านไม่เจอ
13 พ.ค. 2563

นายธนกร วังบุญคงชนะ เลขานุการรัฐมนตรีว่าการกระทรวงการคลัง เปิดเผยว่า วันนี้ นายอุตตม สาวนายน รมว.คลัง ได้ประชุมหารือกับหน่วยงานที่เกี่ยวข้อง ในมาตรการแจกเงิน 5,000 บาท เพื่อติดตามความคืบหน้า โดยสำนักงานเศรษฐกิจการคลัง (สศค.) ได้ชี้แจงตัวเลขผู้ผ่านการตรวจสอบสิทธิ์ล่าสุดแล้ว 14.4 ล้านคน โดยในกลุ่มขอทบทวนสิทธิ์ 6.5 ล้านคน ผ่านสิทธิ์แล้ว 4.5 ล้านคน
ทั้งนี้ กระทรวงการคลังจะเร่งทยอยโอนเงิน 5,000 บาท ให้กับผู้ผ่านสิทธิ์ 14 ล้านคน ภายในสัปดาห์นี้ ส่วนที่เหลือจะเร่งทยอยโอนให้ต่อเนื่อง นอกจากนี้ ยังเร่งผู้พิทักษ์สิทธิ์ พบผู้ลงทะเบียน เพื่อให้สามารถสรุปมาตรการทั้งหมดได้ภายในวันที่ 17 พ.ค.2563 ซึ่งตอนนี้ทำไปได้เยอะแล้ว แต่พบว่ามีผู้ขอทบทวนสิทธิ์ 7-8 หมื่นรายแจ้งที่อยู่เพื่อขอทบทวนสิทธิ์ไม่ตรงกับฐานข้อมูลคนละจังหวัด ทำให้เจ้าหน้าที่ไม่เจอตัว
นายธนกร กล่าวว่า สรุปผลการตั้งโต๊ะรับเรื่องร้องเรียนผู้ที่ไม่ได้สิทธิ์ 5,000 บาท ตั้งแต่วันแรก อยู่ที่ 15,000 คน ยังไม่รวมวันนี้อีกประมาณ 2,000 คน ซึ่งกระทรวงการคลังได้แยกปัญหาทั้งหมดแล้ว และเร่งดำเนินการแก้ไข บางส่วนก็เกี่ยวข้องกับมาตรการของกระทรวงการพัฒนาสังคมและความมั่นคงของมนุษย์ (พม.) ที่จะออกมาตรการช่วยเหลือต่อไป
“รมว.คลัง สั่งให้ดูแลกลุ่มเก็บตกทั้งหมด ซึ่งตอนนี้มีผู้ผ่านสิทธิ์แล้ว 14.4 ล้านคน ใกล้ตัวเลขเข้าข่าย 16 ล้านคนแล้ว ซึ่งตอนนี้ยังไม่มีนโยบายให้ขึ้นทะเบียนรอบ 2 เพราะหลังจากนี้ พม.จะไปดูกลุ่มต่างๆที่ยังมีปัญหา และมีแนวทางช่วยเหลือออกมาคงไม่ช้า ส่วนการตั้งโต๊ะรับร้องเรียน ปัญหาหลักๆ มี 2 เรื่อง คือ 1.ลงทะเบียนไม่สำเร็จ ซึ่งอยู่ในกลุ่ม 1.7 ล้านคนที่คลังกำลังดูอยู่ และ 2.เลขบัญชีไม่ตรงกับที่ลงทะเบียนไว้ซึ่งมีกว่าล้านคน” นายธนกร กล่าว
สำหรับ บรรยากาศการมาร้องเรียนเพื่อรับเงินเยียวยา 5,000 บาท จากการลงทะเบียนผ่านเว็บไซต์ www.เราไม่ทิ้งกัน.com ที่กรมประชาสัมพันธ์ ซอยอารีย์สัมพันธ์ เมื่อวันที่ 13 พ.ค.2563 ยังมีประชาชนเดินทางมาอย่างต่อเนื่อง โดยมาตั้งแต่ช่วงเช้า จนถึงเวลา 11.00 น. มีประชาชนมาร้องเรียนแล้วกว่า 2,000 คิว
ภาพรวมในการเดินทางมาร้องเรียนในวันนี้ พบว่าประชาชนเดินทางมาน้อยลงกว่าช่วงที่ผ่านมา โดยหางแถวไม่สะสมมาก เจ้าหน้าที่ลดจำนวนโต๊ะให้บริการลง เหลือ 20 โต๊ะ มีจำนวนเจ้าหน้าที่ 40 คน และมีประชาชนจากหลายอาชีพเดินทางมาร้องเรียน เช่น แม่ค้า รับจ้าง มอเตอร์ไซค์รับจ้าง ผู้ค้าสลาก เป็นต้น